
Sülysáp Nagyközség Önkormányzata

2241 Sülysáp, Szent István tér 1.

Szám: 599-9/2013
Előterjesztést készítette: Seprősné Cseri Ágota irodavezető
Előterjesztés elkészítésének időpontja: 2013. február 6.
Előterjesztést véleményezi: PTÜB
Döntés módja: nyílt szavazás, egyszerű szótöbbség

Mellékletek: Beszámoló (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. február 14-én tartandó munkaterv szerinti ülésére

5. napirendhez

Tárgy: Beszámoló a 2012. évi adóztatásról
Tisztelt Képviselő-testület!

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) g) pontja szerint a települési önkormányzat képviselő-testülete a jegyző beszámoltatása útján ellenőrzi az adóztatást.

Ennek megfelelően a 2012. évi adóztatásról szóló beszámolót szíves elfogadásra mellékelten előterjesztem.

…/2013. (II. 14.) ÖKT határozati javaslat

Sülysáp Nagyközség Önkormányzatának Képviselő-testülete a 2012. évi adóztatásról az 1991. évi XX. törvény 138. § (3) g) pontja alapján előterjesztett jegyzői beszámolót elfogadja.

Határidő: azonnal

Felelős: jegyző

Sülysáp, 2013. február 7.

Tóth Krisztina s.k.


jegyző

Sülysáp Nagyközség Önkormányzata

BESZÁMOLÓ A 2012. ÉVI ADÓZTATÁSRÓL

I. Általános előírások

A települési önkormányzatok alapvető feladata – a közhatalom helyi közügyekben való gyakorlása mellett – a helyi közszolgáltatások biztosítása. E feladatnak a helyi sajátosságokhoz és igényekhez igazítható ellátása – melynek során nélkülözhetetlen a helyi közösségek kezdeményezőkészsége, áldozatvállalása is – elengedhetetlenné teszi az önkormányzatok önálló gazdálkodása feltételeinek megteremtését.

A gazdasági önállósulás egyik eszköze a helyi adók rendszere. Ez a települési önkormányzat számára lehetőséget teremt a helyi szuverén adóztatási jog gyakorlására, s ezzel együtt a helyi adópolitika kialakítására.

Sülysáp Nagyközség Önkormányzata a helyi önkormányzatokról szóló 1990. évi LXV tv. 16. § (1) bekezdésével, valamint a helyi adókról szóló 1990. évi C. törvény 1. §-ával kapott felhatalmazás alapján 25/2006. (XII. 18.) önkormányzati rendeletében szabályozta az önkormányzat illetékességi területén alkalmazott helyi adókat. 

A rendeletben szabályozott adók a következők: 

· építményadó,

· telekadó,

· helyi iparűzési adó.

A helyi adókról szóló 1990. évi C. törvény 44. §-a kimondja, hogy „Az önkormányzati adóhatóság hatáskörébe tartozó adókat és adók módjára behajtandó köztartozásokat csak az adópolitikáért felelős miniszter engedélyével működő számítógépes programrendszerrel lehet nyilvántartani.”

Az adózás rendjéről szóló 2003. évi XCII. törvény alapján az adózás önadózással vagy kivetéssel történik. Az adóból származó bevételek az önkormányzat saját bevételei.

Ezen túlmenően az Országgyűlés a motorizációval járó közterhek arányosabb elosztása, a települési, a fővárosban a kerületi önkormányzatok bevételeinek gyarapítása, valamint a közúthálózat karbantartásához és fejlesztéséhez szükséges források bővítése érdekében megalkotta a gépjárműadóról szóló 1991. évi LXXXII. törvényt.

Az adó alanya az a személy, aki/amely a közúti közlekedési nyilvántartásról szóló 1999. évi LXXXIV. törvény alapján vezetett járműnyilvántartásban az év első napján üzembentartóként, ennek hiányában tulajdonosként szerepel. Az adókötelezettség a gépjármű forgalomba helyezését követő hónap 1. napján kezdődik. Az adóalany körülményeiben, illetve a gépjárműben beállott olyan változást, amely az adókötelezettségre is kihatással van, e változásra okot adó körülmény bekövetkezésének időpontját követő hónap első napjától kell figyelembe venni.

Az adóeljárás szabályait az adózás rendjéről szóló 2003. évi XCII. törvény (a továbbiakban: Art.) szabályozza, mely vonatkozik a helyi adókra is.

II. Az adózással kapcsolatosan ellátott feladatok

A helyi adók megfizetése, a tárgyév március 15-ig, és szeptember 15-ig pótlékmentesen történhet. A hátralékok rendezésére, fizetési halasztásra, részletfizetésre, és adómérséklésre van lehetőség, melyek kérelem alapján adhatók.

A kintlévőségek hatékonyabb behajtása érdekében 2012. évben is, mint azt már a korábbi években is megtettük, fizetési felszólításokat, egyenlegközlőket küldtünk ki minden adónem vonatkozásában.  

· Minden év februárjában kivetési határozatokat küldünk, melyek száma 6175 db. Az iparűzési adóra vonatkozóan megszűnt a fizetési meghagyás, az előző évi adóbevallás alapján történik az előleg megfizetésére vonatkozó előírás. 

· A márciusi befizetést követően értesítést küldtünk a fennálló tartozásról. 

· Augusztus hónapban egyenlegközlő levelet küldtünk, amely tartalmazta a szeptemberi befizetési kötelezettséget, illetve a hátralékot is. 

· A szeptemberi befizetést követően fizetési felszólítások mentek ki a fennálló hátralékok összegéről.

Az év során 5 alkalommal történt kiértesítés az adózók részére, ami közel 24.700 db iratot, illetve értesítést jelent. Már ennek a feldolgozása is igen nagy munkát jelent, a kézbesítése szintén, és akkor még nem beszéltünk azokról az adózókról, akik időközben elköltöztek, megszűntek mint társaság, vagy egyéni vállalkozó stb. Ezek felderítése szintén rengeteg időt és energiát emészt fel.

Gépjárműadó vonatkozásában 2580 határozat került kiküldésre február hónapban, ugyanezen adónemben szintén még 4 alkalommal történt kiértesítés az adózók részére.  Folyamatos munkát jelent a Közigazgatási és Elektronikus Közszolgáltatások Hivatala által havonta érkező változások feldolgozása, ami sok esetben tartalmaz olyan járműveket is, amelyeket már régen jelentettek a tulajdonosok, hogy eladtak, és mégis visszakerülnek a rendszerbe. A változásokról folyamatosan küldjük a határozatokat az adózók részére.

Leggyakrabban előforduló hibák a bevallások és befizetések esetén:

· minden adónemre egy csekket használ az adózó, ami a befizetett adónemen többletbefizetésként jelentkezik, ugyanakkor a többi adónemnél hiányként tartjuk nyilván,
· családon belül több néven szereplő gépjárműadót egy csekken fizetik be,
· hiányosak a bevallások,

· nem jelentik a változást (pl. építményadó, iparűzési adó),
· név nélkül érkezik befizetés.

Mindezek mellett az elmúlt évben mindent megtettünk annak érdekében, hogy a kintlévőségeket behajtsuk. Ennek érdekében azoknál az adózóknál ahol ismert a pénzforgalmi bankszámlaszám, azonnali inkasszó került benyújtásra. Sajnos a benyújtott inkasszók a legtöbb esetben „nincs fedezet” vagy „a bankszámlaszám megszűnt” bejegyzéssel jönnek vissza a banktól.
A több éves gépjárműadó tartozások esetében kezdeményeztük a gépjárművek forgalomból való kivonását.  

Az elmúlt időszakban így 165 db gépjármű forgalomból történő kivonását kezdeményeztük, az inkasszóval behajtott hátralékok összege 7.005 e Ft. A Nemzeti Adó- és Vámhivatal részére 44 adózó 16.730 e Ft összegű tartozása került átadásra behajtás céljából. A NAV-nak átadott hátralékok behajtásáról semmilyen visszajelzés és átutalás a mai napig nem jött. 

Az adókkal kapcsolatosan rendszeres adatszolgáltatási kötelezettséget kell teljesíteni a Magyar Államkincstár felé.

III. Adók módjára történő behajtás

Adók módjára történő behajtás:  

· szabálysértés

· gyermektartási díj

· helyszíni bírság

· közigazgatási szabálysértés

· szemétszállítási díj (ÖKOVIZ)

· Tápió-Hajta Vizgazdálkodási Társulás

2012. évben ezekben az ügyekben 682 ügyirat volt, amelyek során személyes idézés, címnyomozás, adategyeztetés, a befizetések tovább utalásának rendezése történ, ami többlet feladatot jelent a helyi adók behajtásán felül. Sok esetben van, hogy közmunkával tudja csak tartozását rendezni az állampolgár, ennek az adminisztrációja, megszervezése is többletmunkát jelent.

Visszautalva az előző fejezetre is, elmondható, hogy e területeken létszámhiánnyal küzd a Polgármesteri Hivatal, hiszen mindezt a munkát 2 fő végzi, ami sajnálatos módon éppen a behajtásoknál jelenthet hátrányt, hiszen az alapfeladatok ellátása nem maradhat el.
III. Tényadatok a 2012. évre

Tervezett adóbevételek és azok teljesülése a 2012. évben

	Adófajta
	Adózók száma (fő)
	Tervezett adóbevétel

(e Ft)
	Tényleges befizetés (e Ft)
	Teljesítés

(%)

	Építményadó
	2848
	15.000
	13.887
	92,58

	Telekadó
	77
	    800
	1.529
	191,12

	Iparűzési adó
	670
	110.000
	123.070
	112,00

	Gépjárműadó
	2580
	52.000
	54.175
	104.00

	Pótlék bevétel
	
	
	     2.810
	


Az adó befizetések könyvelése során a befizetett összegek először a múltra szóló tartozásokra vannak elszámolva.

Összességében elmondható, hogy a napi kötelező feladatokon túl, 2012. évben a hátralékok behajtása is eredményes volt. Ami látható, hogy a felszámított késedelmi pótlék befizetése mintegy 3 e Ft, az iparűzési adóból a tervezetthez képest 13.070 e Ft, míg a gépjárműadóból 2.175 e Ft többletbevétele keletkezett az önkormányzatnak.

Az adóbevételeket pontosan megtervezni szinte lehetetlen, a befizetéseket nagyban befolyásolja az emberek anyagi helyzete, az értékesítési piac beszűkülése, az egyre növekvő költségek, az építőipari körbetartozások, a felszámolási és csődeljárások és sorolhatnám az egyéb tényezők hosszú sorát. 

Mindezek ellenére – élve a jogszabályok adta lehetőségekkel – a jövőben is mindent megteszünk a kintlévőségek behajtása érdekében.

Készítette:

Seprősné Cseri Ágota
adó- és pénzügyi irodavezető
Sülysáp, 2013. február 6.

Tóth Krisztina s.k.


jegyző

